33. schôdza NR SR - 10.deň - B. popoludní
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie v rozprave

164. Dobrý večer, pán podpredseda, milé kolegyne, milí kolegovia, na záver dnešného večera by som chcel iba zosumarizovať, čo všetko sa v rámci druhého čítania a pozmeňujúceho návrhu kolegu Trubana tu objavilo. Zároveň poukážem aj na to, že čo v zákone predkladá táto vláda, je klamlivé. Takže dovoľte mi začať od konca. Mám za to, že dôvodová správa, ktorá bola predstavená parlamentu, nie je úplne pravdivá. Nie je úplne pravdivá, lebo v bode 9, vybrané vplyvy materiálu, som presvedčený, že vplyvy na rozpočty obcí a vyšších územných celkov má jasne negatívny vplyv tento zákon. Ja si maximálne uvedomujem, že tu sa bavíme o tom, aby samosprávy a vyššie územné celky dostali peniaze z rozpočtu. Je to preddavok, ktorý musí daná samospráva alebo daná VÚC vrátiť do konca roka. Preto je to negatívny vplyv, lebo tieto peniaze reálne týmto samosprávam neostanú. A ja môžem súhlasiť aj s ministrom financií, že samosprávy sú v zlom stave, v zlom finančnom stave od roku 2020, ale to je len dôsledok toho, že sme zanedbali samosprávy v dlhodobom, že sme zamestnali, že sme sa nestarali o samosprávy dlhodobejšie. Za posledných 15, 20 rokov sa samosprávy vyvíjali určitým smerom, vznikli satelitné obce. Väčšie mestá majú menej obyvateľov, hlavné mesto má viac obyvateľov. Že ten nepomer, čo sa týka služieb, ktoré poskytujú okresné krajské mestá, bol nespravodlivý podľa mňa za posledné, za posledné roky. A pritom tie povinnosti a služby, ktoré museli tieto samosprávy, tieto krajské a okresné mestá poskytovať, nedostali dostatočné financovanie na toto fungovanie. Preto my a ja osobne tu kritizujem to, že po roku sme sa opäť stretli s tým istým zákonom, aby sme pomohli samosprávam. Ale keby sme toľko času venovali samosprávam, ktoré sú kritickými bodmi pre obyvateľov, to znamená, že poskytujú tie nevyhnutné a tie najbližšie služby, keby sme venovali toľko času, ako sme venovali Trestnému zákonu, by sme venovali zákonu o reforme verejnej správy, tak si myslím, že tento rok sme tu nemuseli stáť. A prečo aj kolega Truban predkladal zákon, pardon, pozmeňujúci návrh v rámci rušenia konsolidačnej, pardon, v rámci rušenia transakčnej dane, je aj ten, že bude mať to výrazný negatívny dopad na financovanie samospráv. Ja som moje, ja som tu takisto povedal aj v prvom čítaní, keď tu sedel pán minister financií, že predvídateľnosť financií samospráv je nevyhnutná na ďalšie fungovanie samospráv. V druhom čítaní som prečítal správu, povedzme bol to príspevok od podnikateľa z Košíc, ktorý sa sťažoval na to, že transakčná daň mu zoberie desiatky tisíc eur a to ho bude nútiť, aby buď znižoval stavy zamestnancov, alebo znižoval mzdy. A tu máme práve ten problém, že ak dochádza ku strate alebo k zníženiu mzdy, alebo ku strate zamestnania, tak tie samosprávy z tých podielových daní dostávajú čím ďalej, tým menej peňazí. Lebo financovanie samospráv je prioritne na tom, je prioritne založené na tom, že dostávajú podielové dane na základe toho, koľko daný zamestnanec zarobí v danej obci. Čo je ale veľký problém na ktorý už aj poukazovali aj moji kolegovia, či to bola Janka Hanuliaková, či to bol Marek Lackovič a ďalší, je ten, že od minulého roku, pardon, od predminulého roku sme bili na poplach, aby ste sa venovali viac tým samosprávam. A namiesto toho, že prišli, namiesto toho, že neprišli žiadne iné návrhy, a pritom ešte aj minister financií tu tvrdil, že či bude, nebude reforma samosprávy, povedal, že až keď sa samosprávy dohodnú, vtedy bude reforma. Je pre mňa určitým spôsobom neakceptovateľné, ako máme byť my ako parlament alebo vy ako vláda spoľahlivým partnerom pre dané obce, pre dané mestá, keď nechávate toto zásadné rozhodnutie iba čisto na samosprávach. Prečo s nimi nekomunikujete viac? Máme tu dobré organizácie ako je Únia miest, máme tu dobré organizácie, ako je ZMOS, máme tu SK8 a máme ďalšie iné organizácie, kde sa združujú starostovia alebo primátori. A prečo si myslím ďalej, že preddavok nerieši alarmujúcu situáciu v samosprávach, je hlavne ten, že v rámci konsolidácie ste zobrali ďalšie desiatky miliónov eur samosprávam a spoliehate sa na to, že samosprávy, obce, mestá budú dvíhať dane z nehnuteľností. Ale ja vám poviem úprimne pravdu, že mestá podľa avíza, ktoré sme si vyžiadali už tento rok napríklad, nedvíhali dane za nehnuteľnosti. A odmietajú dvíhať dane za nehnuteľnosti, lebo tento stav sa nedá udržať. Ten preddavok je nejakým spôsobom len nálepka na oči, aby samosprávy počkali, že čo bude ďalší rok, ale opäť to nevyrieši nijakým spôsobom systémové financovanie samospráv. Nevyrieši to ani to, že v rámci konsolidácie ste dvihli DPH na 23 %. Tých 23 % znamená, že ako faktúry, respektíve tie faktúry, ktoré prichádzajú od iných dodávateľov, dvihli náklady tým samosprávam o desiatky až stovky tisíc eur. DPH 23 % znamená aj to, že spoločnosti, firmy, kde je majoritným vlastníkom obec alebo mesto, musia túto DPH platiť, a tým pádom ceny sa zvyšujú. Opačne, zopakujem, že ak si objednávame tieto služby od iných dodávateľov a môže to byť povedzme, mesto si objednáva od podniku, ktorým je 100 % vlastník, ako všetci viete, takisto aj tento podnik si musí účtovať 23 % DPH. Dobrým príkladom je, dobrým príkladom je ten, že už teraz máme nejakú prvú štatistickú informáciu, kde vyše 50-tisíc eur zaplatia dve mestské firmy mesta Prešov na transakčnej dani. To znamená, že okrem zvýšenej DPH ďalších 50-tisíc sa bude platiť transakčná daň. A preto ja absolútne súhlasím, keď tú transakčnú daň tu spomíname niekoľkokrát, lebo osobne som presvedčený, že bude priamo zodpovedná za to, že dôjde ku ešte horšiemu financovaniu samospráv. A netreba zabúdať na to, že ono to bolo spomenuté aj dnes koaličnými poslancami, že my nevieme využívať eurofondy. Ale však, samozrejme, že ich nevieme využívať, keď vy ste nastavili takto podmienky. Tie peniaze nechceme pustiť do obcí, do miest, do vúciek. Je to iba čisto vaše rozhodnutie. Namiesto toho, že obce vedia o tom, že sa nedostanú k týmto peniazom, berú rôzne úvery, a tým pádom zvyšujú, respektíve dvíhajú zadlženosť danej obce. Takže z tohto miesta by som chcel povedať, že osobne podporujem tento návrh, lebo nič iné nám neostáva. Nemyslím si, že tento návrh je napísaný 100 percentne. Mám pochybnosti o negatívnych vplyvoch na rozpočty miest a obcí. A už mi aj dochádza čas. Ďakujem.